Sagen handler om narkohandel efter straffelovens hårde narkoparagraf og ulovlig våbenbesiddelse, når en ung mand fra Vendsyssel efter planen sætter sig på anklagebænken i Retten i Hjørring torsdag. Det fremgår af anklageskriftet i sagen, at han er tiltalt for at have forsøgt at købe 52 gram amfetamin og 163 gram skunk. Købet foregik via beskeder på nettet, og politiet mener, at sælgeren var en 31-årig mand fra Midtjylland. Den 31-årige tager efter planen også plads på anklagebænken, når sagen starter i Retten i Hjørring. Politiet opsnappede narkopakke Narkoen blev sendt via en pakkeboks i Frederikshavn, men den nåede aldrig så langt, fordi politiet fandt og beslaglagde pakken 28. april om formiddagen. Samme dag om eftermiddagen slog politiet til mod den 15-årige dreng på en adresse i Frederikshavn. I den forbindelse fandt politiet ifølge anklageskriftet en signalpistol og 72 patroner, og derfor er den unge mand også tiltalt for overtrædelse af våbenloven. Taget med kokain Anklageskriftet slutter ikke med det, for i august i år stoppede politiet den unge mand, som nu er blevet 16 år, på en parkeringsplads midt i Frederikshavn, og her blev han fundet i besiddelse af en mindre mængde kokain til eget brug. Det fremgår ikke før sagens start, hvordan den de to tiltalte forholder sig til politiets anklager.

Referat:
Den unge mand var blot 15 år, da han efter politiets opfattelse i april i år forsøgte at bestille narko med posten. Han er desuden tiltalt for at overtræde våbenloven.